Zagreb, 12. listopada 2018.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **povodom neanonimne prijave mogućeg sukoba interesa podnesene protiv dužnosnika Dalibora Pausa, općinskog načelnika Općine Barban,** na 24. sjednici, održanoj 12. listopada 2018.g., donosi sljedeću

**ODLUKU**

1. **Pokreće se postupak za odlučivanje o sukobu interesa protiv dužnosnika Dalibora Pausa, općinskog načelnika Općine Barban, zbog moguće povrede načela djelovanja propisanih člankom 5. stavkom 1. ZSSI-a, jer je u obnašanju navedene dužnosti donio Odluku o dodjeli financijskih sredstava udrugama iz proračuna Općine Barban u 2018.g., od 20. ožujka 2018.g., te potpisao Ugovor o dodjeli sredstava od 5. travnja 2018.g. kojom je udruzi Društvo „Trka na prstenac“, u kojoj obavlja funkciju predsjednika, dodijelio iznos od 45.000,00 kn te dao suglasnost za korištenje javne površine na području Općine za potrebe održavanja 42. Trke na prstenac Barban, dana 9. kolovoza 2017., čime je mogao narušiti vlastitu vjerodostojnost i nepristranost.**
2. **Poziva se dužnosnik Dalibor Paus da u roku od 15 dana od dana primitka ove odluke dostavi Povjerenstvu očitovanje na razloge pokretanja ovog postupka te na ostale navode iz obrazloženja ove odluke.**

Obrazloženje

U Povjerenstvu je dana 12. srpnja 2017.g. zaprimljena neanonimna prijava mogućeg sukoba interesa protiv dužnosnika Dalibora Pausa, općinskog načelnika Općine Barban, pod brojem 711-U-4463-P-302/17-01-3 povodom koje se vodi predmet pod brojem: P-302/17.

U prijavi se u bitnome navodi da dužnosnik Dalibor Paus za vrijeme obnašanja dužnosti općinskog načelnika Općine Barban obavlja funkciju predsjednika udruge Društvo „Trka na prstenac“ iz Barbana koja za svoj rad dobiva sredstva iz Proračuna Općine Barban te da se radi o najvećim iznosu odobrenih sredstava koja se dodjeljuju bilo kojoj udruzi, što godišnje iznosi oko 150.000,00 kn. Podnositelj navodi da Općina Barban ustupa navedenoj udruzi sve javne površine na području Općine Barban, u danima održavanja manifestacije Trka na prstenac i da udruga potom iste površine daje u podnajam.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku. Stavkom 4. propisano je da se podnositelju prijave jamči zaštita anonimnosti.

Člankom 3. stavkom 1. podstavkom 43. ZSSI-a propisano je da su općinski načelnici i njihovi zamjenici dužnosnici u smislu navedenog Zakona, stoga je i dužnosnik Dalibor Paus povodom obnašanja dužnosti općinskog načelnika Općine Barban obvezan postupati sukladno odredbama ZSSI-a.

Povjerenstvo je radi provjere osnovanosti i vjerodostojnosti navoda iz podnesene neanonimne prijave te donošenja odluke o tome postoje li okolnosti koje ukazuju na moguću povredu odredbi ZSSI-a, zatražilo dopisom 711-I-1198-P-302/17-02-17 od 30. kolovoza 2017.g. očitovanje od Općine Barban na okolnosti tko predlaže i odlučuje o dodjeli sredstava iz općinskog proračuna Općine Barban udruzi Društvo „Trka na prstenac“, za koje se svrhe sredstva dodjeljuju te prethodi li dodjeli sredstava navedenoj udruzi javni poziv za prijavu programa ili koji drugi postupak dodjele sredstava, kao i u kojoj su godini prvi puta odobrena sredstva udruzi Društvo „Trka na prstenac“, kolika je visina sredstava isplaćena u svakoj godini, odnosno koliki je ukupan iznos sredstava koji se isplaćuje svim udrugama u jednoj godini te tko razmatra financijska izvješća o utrošku sredstava koja Općini Barban podnosi ista udruga.

Također, zatraženo je da Općina Barban obrazloži ustupa li javne površine na području Općine Barban navedenoj udruzi za održavanje manifestacije „Trka na prstenac“ i tko o tome odlučuje odnosno pod kojim uvjetima se koriste javne površine zajedno s pozivom za dostavom dokumentaciju koja se odnosi na odobravanje sredstava i korištenje javnih površina na području Općine Barban.

Općina Barban je dopisom, klasa: 023-01/17-01/78, urbroj: 2168/06-17-02-2 od 19. rujna 2017.g. dostavila očitovanje u kojem se u bitnome navodi da je Trka na prstenac viteško nadmetanje u gađanju prstenca koje je prvi puta održano 1696.g., obnovljeno 1976.g., kada su u Općini Barban ponovno započela viteška natjecanja koja se od tada održavaju u kontinuitetu svake godine pretposljednjeg vikenda u mjesecu kolovozu već 42 godine. Od 2009.g. Trka na prstenac održava se pod visokim pokroviteljstvom Predsjednika/ice Republike Hrvatske, a rad Društva „Trka na prstenac“ i značaj same manifestacije za Barbanštinu, Istru i Republiku Hrvatsku prepoznalo je i Ministarstvo kulture te je rješenjem iz 2016.g. Trka na prstenac uvrštena na listu nematerijalnih kulturnih dobara Republike Hrvatske, a Društvo „Trka na prstenac“ upisano je kao nositelj kulturnog dobra.

Nadalje se navodi da je Društvo „Trka na prstenac“ osnovano 1979.g. s ciljem održavanja i očuvanja navedene tradicionalno-kulturne manifestacije te da Općina Barban i ista udruga zajedno aktivno rade na pripremi i organizaciji trke kao i u svim aktivnostima vezanim za njezino održavanje. Trka na prstenac doprinijela je razvoju konjičkog sporta na području Općine Barban, obogatila je turističku ponudu Općine, Istarske županije i Republike Hrvatske, a rezultati rada Društva „Trka na prstenac“ očituju se u podizanju značaja same trke, očuvanju kulturno-povijesne baštine i tradicijskih vrijednosti, što je postalo razlogom dolaska na Barbanštinu koja se posljednjih 10-ak godina intenzivno turistički razvija i predstavlja primjer implementacije tradicije u modernu turističku ponudu. U očitovanju se iznosi da se rad udruge Društvo „Trka na prstenac“ temelji na volonterskom radu kao i da niti jedan član udruge ne prima novčanu ili bilo kakvu drugu naknadu za svoj rad te su sve aktivnosti udruge i prihodi usmjereni na rad u javnom interesu i za opće dobro.

Općina Barban navodi da su sredstva udruzi prvi put odobrena 2011.g. i od tada se svake godine isplaćuju u kontinuitetu, s time da je Općina Barban ranijih godina izravno sudjelovala u dijelu troškova održavanja manifestacije Trka na prstenac. Do 2016.g. i stupanja na snagu Uredbe o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge („Narodne novine“ broj 26/15.) Društvu „Trka na prstenac“, kao i svim ostalim udrugama, sredstva su isplaćivana u okviru dodjele sredstava Programa javnih potreba u kulturi koji se usvaja zajedno s Proračunom Općine, a od 2016.g. sredstva se dodjeljuju na temelju javnog poziva. Ističe se da su se prema navedenom u razdoblju 2011.g. – 2015.g. sredstva isplaćivala putem Proračuna bez provedbe posebnog postupka dodjele sredstava te da je na temelju Zakona o proračunu („Narodne novine“ broj 87/08., 136/12. i 15/15) općinski načelnik odgovoran za planiranje i izvršavanje proračuna, dok općinski proračun donosi općinsko vijeće, ali da su u 2016.g. i 2017.g. raspisani javni pozivi i proveden je postupak sukladno navedenoj Uredbi. Za razdoblje do 2016.g. nisu se razmatrala financijska izvješća udruga, a od 2016.g. ista se razmatraju od strane Jedinstvenog upravnog odjela Općine Barban.

U očitovanju se navodi da se javna površina ustupa na temelju Odluke o komunalnom redu na području Općine Barban („Službene novine Općine Barban“ broj 10/14.) te da je suglasnost o ustupanju donosio općinski načelnik na zahtjev udruge pa su tako izdane suglasnosti za 2015.g., 2016.g. i 2017.g., dok se ranijih godina formalna suglasnost nije izdavala iako su javne površine de facto bilo ustupljene udruzi Društvo „Trka na prstenac“.

Očitovanju prileže i Programi javnih potreba u kulturi Općine Barban za razdoblje od 2011.g.do 2015.g., koji su doneseni od strane Općinskog vijeća Općine Barban, po prijedlozima općinskog načelnika Općine Barban dužnosnika Denisa Kontošića u mandatu 2013.g. – 2017.g. za donošenje proračuna Općine Barban u tim godinama. Navedenim Programom za 2011.g. za manifestaciju Trka za prstenac planirana su sredstva u iznosu od 50.000,00 kn, za 2012.g. u iznosu od 50.000,00 kn, u 2013.g. u iznosu od 40.000,00 kn, u 2014.g. u iznosu od 40.000,00 kn te u 2015.g. u iznosu od 50.000,00 kn. Na temelju tih Programa udruzi Društvo „Trka na prstenac“ u 2011.g. isplaćena su sredstva u iznosu od 10.000,00 kn, u 2012.g. u iznosu od 25.000,00 kn, u 2013.g. u iznosu od 25.000,00 kn, u 2014.g. u iznosu od 25.000,00 kn te u 2015.g. u iznosu od 124.500,00 kn. U godinama 2016.g. – 2017.g. dužnosnik Denis Kontošić odlučivao je o dodjeli sredstava na temelju Javnog poziva za financiranje programa, projekata i manifestacija od interesa opće dobro koje provode udruge na području Općine Barban na temelju provedenog postupka prikupljanja prijava te po prijedlogu posebno imenovanog stručnog povjerenstva. Tako je udruzi Društvo „Trka na prstenac“ dužnosnik Denis Kontošić u 2016.g. i 2017.g. dodijelio po 45.000,00 kn.

Očitovanju prileži rješenje Ministarstva kulture od 4. travnja 2016.g. kojim se utvrđuje da konjička igra Trka na prstenac ima svojstvo nematerijalnog kulturnog dobra, a za nositelja kulturnog dobra određuje se Društvo „Trka na prstenac“ te suglasnosti iz 2015. i 2016.g. (koje je donio dužnosnik Denis Kontošić) i 2017.g. (koju je donio dužnosnik Dalibor Paus) kojom se povodom zahtjeva navedene udruge odobrava korištenje javnih površina toj udruzi bez naknade za potrebe odvijanja manifestacije Trka na prstenac, uz mogućnost ustupanja istih trećima. Navedene suglasnosti izdane su na temelju članka 55. Odluke o komunalnom redu koji propisuje da se javne površine na području Općine Barban mogu uz odobrenje koristiti za održavanje kulturnih, sportskih, zabavnih i drugih sličnih manifestacija.

Povjerenstvo je dopisom 711-I-1181-P-302-17/18-04-17 od 5. rujna 2018.g. zatražilo od Općine Barban očitovanje je li Općina Barban dodijelila udruzi Društvo „Trka na prstenac“ novčana sredstva i u 2018.g., ako je u kolikom iznosu s pozivom za dostavom cjelokupne dokumentacije na temelju koje su sredstva eventualno u navedenoj godini dodijeljena, što uključuje objavljeni javni poziv, prijedloge odluka, odluke o dodjeli financijskih sredstava i dr.

Općina Barban je dopisom, klasa: 023-01/18-01/29, urbroj: 2168/06-18-03-2 od 12. rujna 2018.g. dostavila očitovanje u kojem se navodi da je Općina Barban u 2018.g. udruzi Društvo „Trka na prstenac“ dodijelila sredstva u iznosu od 45.000,00 kn na temelju Odluke o dodjeli sredstava udrugama iz proračuna Općine Barban u 2018.g. u prioritetnim područjima kultura, zdravstvo i socijalna skrb i razvoj civilnog društva.

Očitovanju prileži Godišnji plan raspisivanja javnih poziva za financiranje programa, projekata i manifestacija od interesa za opće dobro koje provode udruge na području Općine Barban za 2018.g. koji je 19. prosinca 2017.g. donio dužnosnik Dalibor Paus, općinski načelnik Općine Barban kojim se za područje kulture predviđa iznos od 120.000,00 kn za koji se navodi da je okvirnog karaktera i promjenjiv te da Općina Barban ima pravo raspisivati dodatni natječaj ovisno o raspoloživosti financijskih sredstava. Dužnosnik Dalibor Paus donio je 17. siječnja 2018.g. Odluku o raspisivanju Javnog poziva te načinu raspodjele raspoloživih sredstava iz Proračuna Općine Barban za 2018.g. namijenjenih financiranju programa, projekata i manifestacija od interesa za opće dobro koje provode udruge na području Općine Barban kojom će se raspisati javni poziv za aktivnosti potpora za programe javnih potreba u kulturi u iznosu od 120.000,00 kn. Na temelju navedene Odluke dužnosnik Dalibor Paus raspisao je 17. siječnja 2018.g. Javni poziv za financiranje programa, projekata i manifestacija od interesa za opće dobro koje provode udruge na području Općine Barban za prioritetna područja kultura, zdravstvo i socijalna skrb i razvoj civilnog društva za navedeni iznos u području kultura.

Udruga Društvo „Trka na prstenac“ dostavila je Općini Barban prijavom koju je potpisao Dalibor Paus, predsjednik navedene udruge, dokumentaciju i popunjene obrasce za projekt „43. Trka na prstenac“ povodom objavljenog Javnog poziva. Obrazac sadrži opće podatke o udruzi kao prijavitelju projekta/programa, ciljeve predloženog projekta, detaljan opis projekta, korisnike i glavne aktivnosti projekta, nositelje, očekivane rezultate te vremensko razdoblje njegove provedbe te je iste također potpisao 20. veljače 2018.g. Dalibor Paus u svojstvu predsjednika udruge. Prijavi je priložena izjava o nepostojanju dvostrukog financiranja potpisana od predsjednika udruge od istoga dana, Ispis iz Registra udruga na dan 19. veljače 2018.g. uvidom u koji je utvrđeno da Dalibor Paus obavlja funkciju predsjednika od 6. ožujka 2015.g., potvrda nadležnog ureda Porezne uprave 19. veljače 2018.g. o nepostojanju duga po osnovi javnih davanja, izjava osobe ovlaštene na zastupanje navedene udruge Dalibora Pausa, predsjednika udruge, od 20. veljače 2018.g. kojom izjavljuje da su ispunjene sve obveze prema davateljima potpore u ranije provođenim programima te uvjerenje da se protiv predsjednika udruge ne vodi kazneni postupak.

Dužnosnik Dalibor Paus je odlukom od 16. veljače 2018.g. osnovao i imenovao članove Povjerenstva za administrativnu provjeru prijava, sastavljenog od tri člana, te je istoga dana donio odluku o osnivanju i imenovanju Povjerenstva za ocjenjivanje zaprimljenih prijava, sastavljenog od tri člana. Povjerenstvo za administrativnu provjeru prijava utvrdilo je primitak tri prijave od Udruge Baldakin s traženim iznosom od 25.000,00 kn, Društva „Trka na prstenac“ s traženim iznosom od 60.000,00 kn, te Kulturno-umjetničkog društva Barban s traženim iznosom od 75.000,00 kn te je utvrđeno da sve navedene prijave ispunjavaju administrativne uvjete javnog poziva, o čemu je 27. veljače 2018.g. sačinjeno završno izvješće. Povjerenstvo za ocjenjivanje zaprimljenih prijava donijelo je 6. ožujka 2018.g. privremenu Rang listu (za prioritetno područje kulture) kojom se pod rednim brojem 1. udruzi Kulturno-umjetničkog društva Barban predlaže dodijeliti iznos 75.000,00 kn te se pod rednom brojem 2. udruzi Društvo „Trka na prstenac“ za manifestaciju Trka na prstenac predlaže dodijeliti iznos od 45.000,00 kn od ukupno predviđenog iznosa za područje Kultura 120.000,00 kn. Dužnosnik Dalibor Paus donio je 20. ožujka 2018.g. Odluku o dodjeli financijskih sredstava udrugama iz proračuna Općine Barban u 2018.g. u prioritetnim područjima kultura, zdravstvo i socijalna skrb i razvoj civilnog društva kojom se udruzi Društvo „Trka na prstenac“ odobrava iznos od 45.000,00 kn od ukupnog iznosa od 120.000,00 kn za prioritetno područje kultura.

Dana 5. travnja 2018.g. Općina Barban, zastupana po dužnosniku, Daliboru Pausu, općinskom načelniku, kao davatelju financijske potpore, te udruga Društvo „Trka na prstenac“, zastupana po Daliboru Pausu, kao predsjedniku udruge, kao primatelju financijske potpore, sklopili su Ugovor o financijskoj potpori programu/projektu/manifestaciji kojom se iz sredstava Općine Barban istoj udruzi dodjeljuje iznos od 45.000,00 kn za svrhu definiranu opisnim obrascem i obrascem proračuna odnosno za održavanje Trke na prstenac, o čemu se korisnik potpore obvezao Općini Barban dostaviti izvještaj o provedbi aktivnosti i utrošku sredstava.

Dužnosnik Dalibor Paus je dana 9. kolovoza 2017.g. na temelju Odluke o komunalnom redu izdao suglasnost navedenoj udruzi za korištenje javnih površina na području Općine Barban, bez naknade i uz mogućnost ustupanja istih trećim osobama, za potrebe odvijanja 42.Trke na prstenac.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 2. istog članka propisano je da su dužnosnici osobno odgovorni za svoje djelovanje u obnašanju javnih dužnosti na koje su imenovani, odnosno izabrani prema tijelu ili građanima koji su ih imenovali ili izabrali.

Člankom 4. stavkom 5. ZSSI-a propisano je da su povezane osobe u smislu tog Zakona članovi obitelji dužnosnika iz članka 4. stavka 2. ZSSI-a te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom.

Iz prikupljenih očitovanja i dokumentacije proizlazi da Općina Barban udruzi Društvo „Trka na prstenac“ u razdoblju od 2011.g. do 2018.g. u kontinuitetu isplaćuje sredstva za rad, i to u svrhu organiziranja manifestacije Trka na prstenac koja je od javnog interesa za Općinu Barban i doprinosi ukupnoj turističkoj ponudi Općine i njezinoj javnoj prepoznatljivosti, a i sama je manifestacija od šireg kulturno-turističkog interesa za državu te je pod visokim pokroviteljstvom Predsjednice Republike Hrvatske. U razdoblju od 2011.g. do 2015.g. sredstva su se dodjeljivala udruzi izravno iz Proračuna Općine Barban bez provođenja javnog postupka, koji na prijedlog općinskog načelnika Opčine Barban donosi Općinsko vijeće Općine Barban, da bi se sredstva od 2016.g. do 2018.g. nakon donošenja Uredbe o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge sredstva dodjeljivala na temelju javnog poziva za financiranje programa, projekata i manifestacija od općeg interesa za Općinu Barban, o čemu je konačnu odluku o dodjeli po provedenom postupku donosio općinski načelnik Općine Barban (dužnosnik Denis Kontošić do 2017.g. te u 2018.g. dužnosnik Dalibor Paus).

Dužnosnik Dalibor Paus izabran je na dužnost općinskog načelnika Općine Barban održanima u svibnju 2017.g. te je stupio na dužnost u lipnju 2017.g., a obzirom da prema podacima Registra udruga koji vodi Ministarstvo uprave obavlja funkciju predsjednika udruge Društvo „Trka na prstenac“ od 2015.g., Povjerenstvo je razmatralo postupak i način dodjele sredstava toj udruzi u kontekstu moguće povrede ZSSI-a u 2017.g. i 2018.g. u razdoblju u kojem je obnašao navedenu dužnost općinskog načelnika.

Postupak dodjele sredstava udrugama s područja Općine Barban u 2017.g. proveden je prije dužnosnikova stupanja na dužnost općinskog načelnika Općine Barban odnosno bio je okončan do travnja 2017.g. U 2018.g. uvidom u dokumentaciju utvrđeno je da je dužnosnik Dalibor Paus donio odluku o raspisivanju poziva za financiranje programa, projekata i manifestacija te da je raspisao javni poziv za dostavu prijava. Također, dužnosnik je imenovao i posebno povjerenstvo od tri člana zaduženo za administrativnu provjeru prijava kao i posebno povjerenstvo od tri člana zaduženo za ocjenjivanje zaprimljenih prijava koje je sastavilo rang listu prijava te predložilo dužnosniku kao općinskom načelniku odabir predloženih prijava.

Po objavljenom javnom pozivu udruga Društvo „Trka na prstenac“ dostavila je svoju prijavu koju je kao i svu priloženu dokumentaciju osobno potpisao Dalibor Paus, predsjednik iste udruge.

Utvrđeno je da su u prioritetnom području Kultura zaprimljene tri prijave za koje je od strane povjerenstva za administrativnu provjeru utvrđeno da ispunjavaju uvjete javnog poziva (Udruga Baldakin s traženim iznosom od 25.000,00 kn, Društvo „Trka na prstenac“ s traženim iznosom od 60.000,00 kn, te Kulturno-umjetničko društvo Barban s traženim iznosom od 75.000,00 kn) te da je potom povjerenstvo za ocjenjivanje prijava predložilo da se sredstva po utvrđenoj rang listi dodijele Kulturno-umjetničkom društvu Barban u iznosu od 75.000,00 kn pod te Društvu „Trka na prstenac“ u iznosu od 45.0000,00 kn. Dužnosnik je prihvatio navedeni prijedlog te je odlukom od 20. ožujka 2018.g. u navedenim iznosima istim dvjema udrugama dodijelio financijska sredstva nakon čega je s istima sklopljen ugovor o financijskoj potpori pa je tako između Općine Barban, zastupane po dužnosniku Daliboru Pausu kao općinskom načelniku, i Društva „Trka na prstenac“, zastupanog po dužnosniku Daliboru Pausu kao predsjedniku udruge, sklopljen takav ugovor dana 5. travnja 2018.g. kojim su iz Proračuna Općine Barban udruzi dodijeljena sredstva u iznosu od 45.000,00 kn.

Iz navedenog proizlazi da je po provedenom postupku ocjene prihvatljivosti prijava i po zaprimljenom prijedlogu za dodjelu sredstava od strane nadležnih povjerenstava, dužnosnik Dalibor Paus donio odluku na temelju koje udruga Društvo „Trka na prstenac“ ostvaruje pravo na primitak sredstava Općine Barban u iznosu od 45.000,00 kn u 2018.g. te je potom dana 5. travnja 2018.g. sklopljen ugovor među navedenim ugovornim stranama o dodjeli sredstava u navedenom iznosu, koji je dužnosnik Dalibor Paus s jedne strane potpisao kao općinski načelnik Općine Barban, a s druge strane kao predsjednik udruge. Isto tako, dužnosnik je dana 9. kolovoza 2017.g. dao suglasnost toj udruzi za korištenje javnih površina na području Općine Barban bez naknade za razdoblje od 18. do 20. kolovoza 2017.g. za potrebe održavanja 42. Trke na prstenac.

Povodom okolnosti obavljanja funkcije predsjednika udruge, opravdano se može smatrati da je Društvo „Trka na prstenac“ s dužnosnikom interesno povezna pravna osoba. Iako se radi o udruzi koja sudjeluje u pripremi i organiziranju manifestacije od javnog interesa za Općinu Barban, koja je i prije dobivala financijska sredstva od Općine Barban, iznos dodijeljenih sredstava jednak je iznosu sredstva dodijeljenima u ranijima godinama prije dužnosnikova stupanja na dužnost, prilikom donošenja odluke kojom se odobravaju sredstva od tijela javne vlasti u kojem obnaša dužnost općinskog načelnika, udruzi čiji je dužnosnik predsjednik, u javnosti bi se mogao stvoriti vanjski dojam pristranosti i nevjerodostojnosti u obnašanju javne dužnosti prilikom donošenja takve Odluke, iako u konkretnoj situaciji dužnosnik nije donosio vlastitu diskrecijsku odluku, već Odluku koja proizlazi iz provedenog postupka u Javnom pozivu te sukladno prijedlogu posebnog povjerenstva koje je predložilo dodjelu sredstava, a čije članove je dužnosnik imenovao. Dužnosnik je na temelju Odluke o komunalnom redu izdao suglasnost od 9. kolovoza 2017.g. navedenoj udruzi za korištenje javnih površina na području Općine Barban, bez naknade i uz mogućnost ustupanja istih trećim osobama, za potrebe odvijanja 42.Trke na prstenac.

Povodom donošenja Odluke o dodjeli financijskih sredstava udrugama iz proračuna Općine Barban u 2018.g. u prioritetnim područjima kultura, zdravstvo i socijalna skrb i razvoj civilnog društva od 20. ožujka 2018.g. kojom se udruzi Društvo „Trka na prstenac“ dodjeljuje iznos od 45.000,00 kn te sklapanja Ugovora o financijskoj potpori programu/projektu/manifestaciji od 5. travnja 2018.g. između Općine Barban i navedene udruge u tome iznosu kao i davanja suglasnosti istoj udruzi za korištenje javne površine na području Općine Barban od 9. kolovoza 2017.g., proizlazi da je u postupanju dužnosnika došlo do moguće povrede članka 5. stavaka 1. ZSSI-a.

Sukladno članku 39. stavku 3. ZSSI-a, poziva se dužnosnik Dalibor Paus da u roku od 15 dana od dana primitka ove odluke dostavi Povjerenstvu pisano očitovanje u odnosu na razloge pokretanja ovog postupka kao i na ostale navode iz ovog obrazloženja. Slijedom svega navedenog, Povjerenstvo je donijelo odluku kao što je navedeno u izreci ovog akta.

Slijedom svega navedenog, Povjerenstvo je donijelo odluku kao što je to navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Dalibor Paus, elektronička dostava
2. Podnositelj prijave, e-mail
3. Objava na internetskoj stranici Povjerenstva
4. Pismohrana